ดึงบริษัทลูกครึ่งเข้าตลาด
ตลาดหลักทรัพย์เดินสายชวนบริษัทร่วมทุนลูกต่างชาติ ระดมทุนในตลาดหุ้น
9 ม.ค. 2555

ตลาดหลักทรัพย์เดินสายชวนบริษัทร่วมทุนลูกต่างชาติ ระดมทุนในตลาดหุ้น เน้นกลุ่มยานยนต์-ส่วนอิเล็กทรอนิกส์ แนะซื้อหุ้นปันผลหลังหนี้ยุโรปหลอน
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตลาดอยู่ระหว่างเดินสายอธิบายบริษัทร่วมทุนต่างชาติและบริษัทลูกที่มีบริษัทแม่เป็นต่างชาติ มีฐานการผลิตในไทย เข้ามาจดทะเบียนและระดมทุนในตลาดหลักทรัพย์ได้ ซึ่งที่ผ่านมาขาดความเข้าใจที่ถูกต้องว่าบริษัทแม่หรือบริษัทต่างชาติที่ร่วมทุนต้องกำหนดอัตรากำไรสุทธิระยะยาวไว้ (ฟิกซ์มาร์จิน) ทำให้ไม่สามารถขยายการเติบโตได้ 
นายชนิตร กล่าวว่า ตลาดเริ่มให้ข้อมูลและสร้างความเข้าใจกับผู้ประกอบการบริษัทลูกของญี่ปุ่น หรือบริษัทไทยที่ร่วมทุนกับญี่ปุ่นก่อนเป็นลำดับแรก ซึ่งส่วนใหญ่อยู่ในอุตสาหกรรมยานยนต์และชิ้นส่วนอิเล็กทรอนิกส์ เป็นโอกาสหลังเกิดวิกฤตกระบวนการผลิตหยุดจากวิกฤตน้ำท่วม ที่มีโอกาสเติบโตในอนาคต โดยเฉพาะกลุ่มยานยนต์ เนื่องจากรัฐบาลส่งเสริมการผลิตรถยนต์ประหยัดพลังงาน (อีโคคาร์) และยังมีนโยบายรถยนต์คันแรกอีก ส่งผลให้บริษัทเหล่านี้มีความต้องการใช้เงินเพื่อขยายการลงทุนเพิ่ม จึงเป็นโอกาสในการดึงบริษัทเหล่านี้เข้ามาใช้ประโยชน์ในตลาดทุนไทย หลังจากนั้นตลาดเริ่มเดินสายทำความเข้าใจกับบริษัทลูกและบริษัทที่ร่วมทุนกับกลุ่มไต้หวันต่อ
นายชนิตร กล่าวว่า การนำบริษัทลูกและบริษัทร่วมทุนต่างชาติเข้าจดทะเบียนในตลาดหลักทรัพย์จะได้ประโยชน์หลายฝ่าย ตั้งแต่บริษัทแม่ที่อยู่ในต่างประเทศจะได้รับปันผลเพิ่มขึ้น นอกเหนือจากกำไรจากการดำเนินงาน เพราะบางบริษัทมีกำไรแต่ไม่สามารถจ่ายเงินปันผลให้บริษัทแม่ได้ทั้งหมด ขณะที่บริษัทลูกก็สามารถบริหารงานได้อิสระ ระดมทุนดำเนินกิจการได้ด้วยตัวเอง โดยไม่ต้องพึ่งพิงบริษัทแม่เหมือนที่ผ่านมา
นอกจากนี้ ผู้ถือหุ้นคนไทยก็ได้รับการคุ้มครองตามกฎเกณฑ์ที่มีอยู่ ไม่ให้ถูกครอบงำกิจการได้ง่าย เพราะหากเข้าตลาดหลักทรัพย์แล้วก็จะมีเครื่องมือการระดมทุนอื่นมากขึ้น จากที่ผ่านมาบริษัทต่างชาตินิยมกู้เงินหรือเพิ่มทุนเท่านั้น ซึ่งหากผู้ถือหุ้นคนไทยไม่มีเงินเพิ่มทุนก็ต้องลดสัดส่วนการถือหุ้นลง
สำหรับหุ้นใหม่ปีนี้ มีบริษัทขนาดใหญ่ที่เตรียมขายหุ้นสามัญให้ประชาชนเป็นครั้งแรก (ไอพีโอ) เช่น ไทยแอร์เอเชีย โรงกลั่นน้ำมันสตาร์ปิโตรเลียม รีไฟน์นิ่ง (SPRC) แต่ความโดดเด่นจะอยู่ที่กลุ่มอุตสาหกรรมอาหารและพลังงานทดแทนเป็นหลัก 
บล.ดีบีเอสวิคเคอร์ ออกบทวิเคราะห์แนะนำให้นักลงทุนเพิ่มน้ำหนักการลงทุนในหุ้นปันผล เพราะมองว่าหากทางการยกเลิกการเก็บภาษีเงินปันผลจะสนับสนุนให้บริษัทขนาดใหญ่จ่ายปันผลมากขึ้น ขณะที่ บล.เอเซีย พลัส ออกบทวิเคราะห์กลยุทธ์การลงทุนสัปดาห์นี้ แนะนำให้นักลงทุนเลือกซื้อหุ้นปันผลเพิ่มในภาวะที่หนี้สาธารณะในยุโรปยังไม่เสร็จสิ้น
จากสถิติหากซื้อก่อน 2 สัปดาห์ จะขึ้น XD และขายหลัง XD 1-2 สัปดาห์ คาดว่าจะให้ผลตอบแทนเฉลี่ย 2.4-3.9% หุ้นขนาดกลางเล็ก แนะให้ซื้อในช่วงเวลาที่ยาวขึ้น คือ ก่อนวันขึ้น XD ราว 2 เดือน และขายหลัง XD 2 เดือน คาดจะให้ผลตอบแทนเฉลี่ยราว 9.1%